Honde met gholfstok gedood; man kry borgLeané Wolmarans se drie honde. Foto: Verskaf Johan van Zyl het op aanklag van dieremishandeling in die hof verskyn en is op borgtog van R2 000 vrygelaat. Die saak is tot 19 Mei uitgestel. Van Zyl het sy baadjie oor sy kop getrek toe hy die hof verlaat het. Hy word daarvan beskuldig dat hy sy bure, Neels en Leané Wolmarans, se drie honde Saterdagaand met ŉ gholfstok in die Pebble Sands-kompleks in Mooikloofrif doodgeslaan het. Leon van der Merwe, ŉ prokureur van Roestoff en Kruse prokureurs wat die Wolmaranse verteenwoordig, het aan Maroela Media gesê ŉ skadevergoedingeis gaan ook teen Van Zyl ingestel word. Tom Robbertse, Leané se pa, het gesê sy dogter en haar man was weg vir die naweek. Hul bure het Leané Saterdagaand ge-SMS en gesê haar honde tjank erg. Sy het egter eers Sondagoggend die SMS ontvang toe haar selfoon weer opvangs gehad het. Leané het met hul terugkeer bloed en breinweefsel op hul erf aangetref. Die polisie en DBV is ontbied om die toneel te ondersoek. Toe Van Zyl omstreeks 12:00 terugkeer nadat hy gaan gholf speel het, het die polisie hom ondervra. “Hy het eers alles ontken en was sommer arrogant met die polisie, maar toe vra hulle hom om sy motorhuis oop te maak,” het Robbertse vertel. “Binne die motorhuis kon jy die bloed sien waar hy een van die honde doodgeslaan het. Hy het dit probeer skoonmaak, maar dit was steeds sigbaar.” Volgens Robbertse het Van Zyl erken dat hy twee van die honde in die erf en die ander een in sy motorhuis met ŉ gholfstok doodgeslaan het. Hy het die polisie na ŉ nabygeleë veld geneem waar hy die honde se karkasse in ŉ swart sak weggegooi het. Die karkasse is deur die polisie weggeneem vir forensiese toetse. Die honde was twee miniatuurwindhonde en ŉ Jack Russel. “Leané woon al ongeveer tien jaar met haar honde in die kompleks. Hulle was vredeliewende hondjies wat nie kwaai was nie; hulle was soos haar kinders,” het Robbertse gesê. Hy het verder gesê dat Van Zyl gereeld die honde getart en met water natgespuit het en dat hulle dus soms vir hom geblaf het as hulle hom gesien het. “In die tien jaar wat Leané daar woon, het hy [Van Zyl] nooit ŉ amptelike klag by die kompleks se beheerliggaam oor die honde ingedien nie,” het Robbertse gesê. “Wat gaan in so ’n ou se kop aan om so iets te doen? Hy het geen berou vir wat hy gedoen het nie. So wat doen hy volgende?”